Góðu tit

Fyrst vil eg ynskja tykkum nýggju námsfrøðingum hjartaliga til lukku við útbúgvingini!

Ein fýra ára long rannsóknarferð er komin at enda, og tit standa við eitt vegamót. Kanska sorgblítt, nú tit skulu siga farvæl við floksfelagar og ganga aðrar leiðir, men so sanniliga eisini spennandi, tí nú byrjar ein onnur ferð.

Tit skulu nú út at royna tykkum sum rættiligir námsfrøðingar; tit skulu út at koyra hendurnar niður í deiggið, sum man sigur, og geva tykkara íkast til námsfrøðiliga økið í okkara lítla landi!

Góðu tit. Tað er mær sonn ein fragd, at vit nú fáa 30 nýútbúnar námsfrøðingar inn á okkara arbeiðsøki – okkum tørvar tykkum øll, hvønn sum ein. Ja, eg vildi ynskt, at tit vóru enn fleiri, tí veruleikin er tann, at tað er sera stórur eftirspurningur á júst tykkara fakkunnleika á øllum økjum í dag, tað verið seg á dagstovnum, frítíðarskúlum, skúlum, ungdómstilboðum, bústovnum og serstovnum, ja enn tá innan eldraøkið, eru tit eftirspurd. Tølini siga, at vit mangla umleið 500 námsfrøðingar, skulu vit røkka lógarásettum krøvunum sum siga, at vit eiga at hava 2/3 námsfrøðingar. So tað er eingin loyna, at tað fer at taka rúma tíð áðrenn vit megna, at nøkta hendan tørvin.

Rákið seinastu árini, við metlágum arbeiðsloysi, hevur eisini lagt stórt trýst á øll umsorganarøkini, og vit hava veruliga sæð týdningin av at hava útbúgvið fakfólk, sum kann leggja arbeiðið tilrættis út frá einum fakliga grundaðum sjónarvinkli. Tað er ikki nokk at hava starvsfólk, sum duga arbeiðið. Øll starvsfólk eru ein neyðug fortreyt fyri at fáa arbeiðið at ganga væl, men skulu vit hava námsfrøðiligar dygd, so má námsfrøðiligi fakkunnleikin sjálvandi vera umboðaður. Og sum samfelag hava vit eina skyldu at tryggja, at tey tilboð vit veita okkara borgarum, lúka lógarásettum krøvum s.s. dagstovnalóg, barna- og mannarættindasáttmála, breksáttmála, lógina um inklusjón og so framvegis.

Námsfrøðiligt arbeiði krevur hollan fakkunnleika. Ikki bara á tí ástøðiliga planinum, men eisini á tí fakpersónliga planinum. Tað krevur t.d. evni til at umhugsa og eftirmeta, seta í verk og og ikki minst at seta eina skilagóða og meiningsfulla kós frameftir fyri barnið, borgaran ella felagsskapin. Í tí professionella arbeiðinum er tað ikki okkara egnu persónligu virðir ella áskoðanir, sum kunnu leggjast fyri dagin og seta støðið fyri arbeiðinum vit gera.

Hetta setur alt høg krøv til tykkara, sum nýggir námsfrøðingar – tí ikki bara skulu tit kenna tykkum sjálvi og duga at skyna á, hvar tykkara persónligu mørk ganga, men tit skulu eisini duga at seta alt tað privata og persónliga til síðis, og samstundis verða amboðið millum barnið ella borgaran, og so uppgávuna. Hetta er eitt satt kynstur, sum eingin kann lesa seg til, men sum tit nú ígjøgnum royndir, sum tit fara at gera tykkum, fara at knýta saman við tí ástøðiligu vitanini, tit hava ognað tykkum her á Setrinum, og soleiðis byggja tykkara professionellu førleikar sterkari við tíðini. Námsfrøðin er meistaralæra, nakað, sum hendir millum teg, og tann tú ert um í námsfrøðiliga yrkinum.

Sum professionellur námsfrøðingur skalt tú altíð taka støði í tí menniskja, tú ert um, útfrá ástøðiligari vitan og við eini etiskari og demokratiskari hugsan sum grundarlag.

Hetta kann vera ein trupul og avbjóðandi uppgáva, serliga um vit hugsa um, hvussu skjótt alt broytist í dagsins samfelag. Tað er sum er rætt í dag, seta vit kanska spurnartekin við í morgin. Hesin tankin kann vera ræðandi, men eg hugsi eisini, at soleiðis hevur verðin altíð verið, meir ella minni. Kanska tað gongur skjótari í dag, men vit eru sanniliga dugnalig til umhugsa og endurhugsa tað vit gera. Serliga innan námsfrøðina.

Í bókini Lurtandi pedagogikk sigur Ann Åberg hesi sera djúphugsnu og tó so einføldu orð:

“Onkur veit kanska hvat eitt barn er, men eingin veit hvat tað kann verða til.Onkur veit kanska hvat ein barnagarður er, men eingin veit hvat hann kann verða til.Onkur veit kanska hvat heimurin er, men eingin veit hvat hann kann verða til”.

Eg havi endurtikið hesi orð í mínum røðum fleiri ferðir, tí tey siga mær so ómetaliga nógv, og lýsa so væl tað, sum eg meini námsfrøðin er og kann allarbest – nemliga at tillaga seg, umfevna og rúma, ella endurskapa alt, sum er og fer fram í einum samfelag og ímillum menniskju, og sum rørir seg har, sum menniskju koma saman. Fyri meg birta orðini vón um, at alt er broytiligt og kann umskapast, um bert vit vilja ella hava dirvi til at royna. Vit mugu ongantíð halda uppat at trúgva uppá, at vit kunnu broyta til tað betra, um bert vit tora at taka stigið, og flyta okkum út á ókendar og óroyndar leiðir. Tí sum Ann Åberg eisini sigur, so er alt broytiligt, eisini hvussu eg hugsi.

Námsfrøðiligt arbeiði er jú ikki ein statiskt eind – menniskju og samfelag eru broytilig, og vit kenna í veruleikanum ikki tað samfelag, vit uppala, menna og menta okkara børn til. Vit kenna ikki framtíðina, men vit vita, at tann grundleggjandi tørvurin á umsorgan og nærveru hjá menniskjum broytist ikki – um vit so liva í 200 ár. Menniskjan er ein sosial vera, og góð og sunn menning er treyta av tryggum og góðum relatiónum og karmum at vaksa upp og virka í.

Alt byrjar eitt stað, og í dag er vøggustovan fyrsti samfelagsligi pallurin, har barnið fær ein virknan leiklut. Dagstovnurin er í dag “barndommens gade” – tað er her øll grundleggjandi menning og læring í samfelagsligum høpi byrjar, og tí er júst tykkara fakkunnleiki so týdningarmikil. Tað er her dannilsisferðin byrjar. Og vit vita øll, at tey fyrstu barnaárini hava alstóran týdning; jú betur vit koma frá byrjan sum menniskju, soleiðis sum vit verða stuðla tí í allari okkara menning, tað verið seg tí kroppsligu, sálarligu og kognitivu menningini, jú betri fortreytir hava vit fyri at koma væl ígjøgnum barndóm, ungdómslív og út í lívi sum ábyrgdarfull og vælvirkandi vaksin. Tit eru ambassadørar fyri barnið – tit eru røddin fyri tann, ið onga rødd hevur. Og tykkara samfelagsliga skylda er at siga frá, tá ið tilboðið ella tænastan ikki fremur trivnað fyri tann, sum er tengdur at hesum. Tað liggur stór ábyrgd í tykkara nýggja starvi – og vit vita, at fyribyrging er lyklaorðið – soleiðis sum vit raðfesta og gera íløgur í barnalívið, so vilja vit eisini heysta seinni.

At vera námsfrøðingur er ikki bara eitt starv – tað er nærum ein lívsstílur. Tað er ikki nokk at hava ástøðiliga vitan, tí títt nærmasta og besta amboð er tú sjálvur; tín vitan, tín førleiki, men so sanniliga eisini tín persónsmenska – tíni virðir, tín hugburður, tín rúmligheit og tolsemi, tíni evni at vera nærverandi og empatisk, og títt dirvi og áræði til at vilja og megna ábyrgdina, tað inniber at hava lívið hjá øðrum í tínum hondum.

Ein av mínum góðu lærarum her á læraraskúlanum á sinnið, Rógvi Thomsen sáli, plagdi at siga, at námsfrøðingar eru kittið í samfelagnum. Tey, sum fáa alt at hanga saman. Tey, sum knýta stovnar og geirar saman, tí tit virka á øllum pallum. Tit skulu syrgja fyri, at barnið kemur væl frá vøggustovu í barnagarð, víðari í skúla og frítíðarskúla, í klubb og ungdómshús. Og tit eru eisini har, um onkur hevur tørv á onkrum meira enn tí vanliga – í skúlum, serstovnum, á verkstøðum og bústovnum, innan psykiatriina, ella tit traðka til, tá borgarin hevur tørv á stuðli í sínum aldursdómi. Námsfrøðin er víðfevnd og breið, hon kann røkka menniskju í øllum aldri og í nærum øllum tørvi, tá tað ræður um lívsgóðsku og trivnað. Tykkara námsfrøðiligi førleiki er so fjøltáttaður, og tað ger tykkara uppgávu og ábyrgd ta størri. Ein eyðmjúk og stórbar uppgáva, sum hevur stóran týdning fyri, hvussu væl eitt samfelag kann virka. Eitt samfelag uttan námsfrøði og námsfrøðingar er eftir mínum tykki eitt fátækt samfelag.

Tí er mín afturvendandi niðurstøða, at tit hava verðsins týdningarmiklasta starv – tí í tykkara hondum liggur ábyrgd at syrgja fyri, at børn fáa bestu møguleikar fyri at mennast sum vælvirkandi framtíðar samfelagsborgarar. Ein tann fornemmasta uppgávan ið finst, spyrja tit meg.

Danski teologurin og heimspekingurin K.E. Løgstrup segði so vakurt, at “tann einstaki hevur ongantíð nakað við eitt annað menniskja at gera, uttan at halda nakað av hansara lívið í sínum hondum”. Hetta kann lýsa námsfrøðina á tann einfaldasta og vakrasta mátan. So týdningarmikið er tykkara komandi starv.

Góðu tit – nýggju námsfrøðingar.

Fyri 4 árum síðan sótu tit her fyri fyrstu ferð, allarhelst sera spent øll somul og kanska eitt sindur fjálturstungin, tí tit skuldu byrja tykkara lestarferð á námsvísindadeildini. Tá vistu tit kanska hvat ein námsfrøðingur var, men tit vistu kanska ikki, hvat hann kundi verða til?

Eftir 4 ár, har tit við ídni og áhuga hava ognað tykkum vitan og lærdóm, sum skal føra tykkum út í arbeiðslívið, standa tit nú ferðabúgvin og skulu í gongd við tykkara serstøku meistaralæru. Eg vil ynskja tykkum blíðan byr – og líka geva tykkum hesi seinastu orðini hjá danska heimspekinginum Søren Kirkegaard við á vegnum:

“At vága er at missa fótafesti eina løtu. Ikki at vága er at missa sjálvan seg”.

Tað koma at vera løtur í tykkara yrkislívi, har tit skulu taka truplar avgerðir. Minnist til, at einki kemur av sær sjálvum – alt tit fara at náa í lívinum, er úrslit av eini avgerð ella eini handlig tit taka og gera. Vitan og vísdómur er ikki tað sama – tann vitanin tit hava í dag, fer í yrki tykkara at broytast og umsetast til vísdóm. Verið ikki gírig við tykkara vitan og vísdómi – deilið og lærið frá tykkum, so vitanin kann verða fleiri menniskjum at gagni. Havið í huga, at tit ikki bara skapa góðar løtur her og nú – tit byggja land, hvønn dag, í tykkara komandi yrki.

Hjartaliga til lukku við útbúgvingini, blíðan byr á leiðini, og vit síggjast 😊

Takk fyri